 NA RICHARD MUNGUTI MUME anayedaiwa kumteka nyara mkewe na kumficha katika Kaunti ya Meru amefikishwa kortini. Abdullahi Mohammed Gullei alifikishwa mbele ya hakimu mwandamizi mahakama ya Milimani Bw Bernard Ochoi. Gullei alidaiwa kumteka nyara Shankara Adan Hassan katika eneo la Likoni Road, Nairobi mnamo Oktoba 12, 2023, akiwa ndani ya teksi. “Mlalamishi (Shankara) alikuwa ameabiri teksi kuelekea nyumbani mwendo wa saa tatu na nusu Oktoba 12, 2023. Alipofika barabara ya Likoni, gari lisilo na nambari za usajili liliwasimamisha kisha mwanamume aliyekuwa na sare za polisi akamuamuru Shankara ashuke aingie gari alilotoka ‘polisi’ huyo,” mahakama ilielezwa. Hakimu alielezwa mhasiriwa aliwekwa ndani ya gari ambalo halikuwa na nambari za usajali na kupelekwa hadi Maua, Meru alikozuiliwa ndani ya nyumba wasimoishi watu. Polisi waliiomba mahakama iamuru Gullei azuiliwe kwa siku saba wamhoji na kubaini uraia wake. Akiwasilisha ombi la kumzuilia Gullei kwa siku saba, Sajini Mkuu Carolyne Mutiso alisema mshukiwa huyo alitiwa nguvuni Maua mnamo Oktoba 14, 2023 na kusafirishwa hadi Nairobi mnamo Oktoba 15, 2023, na kuzuiliwa katika kituo cha polisi cha Shauri Moyo. “Naomba hii mahakama iamuru mshukiwa azuiliwe kwa siku saba tubaini uraia wake. Polisi wanashuku mshukiwa huyu wa utekaji nyara ni raia kutoka nchi jirani,” SSG Mutiso aliomba mahakama. Hakimu alifahamishwa kwamba ni kinaya kwa polisi kudai Gullei ni raia kutoka nchi jirani ilhali yuko na kitambulisho. “Napinga vikali Gullei kuzuiliwa kwa siku saba. Ni raia wa Kenya na mlalamishi ni mke wake na ni kinaya polisi kudai Gullei alimteka nyara mkewe,” wakili George Ayienda alimweleza hakimu. Bw Ayienda alisaidiwa na Hargreaves Nyabira. Gullei aliachiliwa kwa dhamana. Hakimu atatoa uamuzi leo Jumanne ikiwa atamzuilia kwa siku saba au la. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  